**FöFöKém beszámló**

2015. február 12-én, csütörtökön került megrendezésre a FöFiKém szakos buli három szakterület szervezésében: földes, fizika, illetve kémia. A rendezvénynek az R33 adott otthont, amely karunkon egy jól ismert szórakozóhely, számtalan rendezvény volt már itt. A hangulatról Dj Sheep gondoskodott, amely fergetes volt, azonban a résztvevők száma drámaian alulmúlta az előzetes várakozásokat. Mindössze 85 fő érdeklődött az esemény iránt. Ennek fejében nem meglepő, hogy sajnos veszteséges rendezvényként vagyunk kénytelenek elkönyvelni az estét.

**Tapasztalatok**: Legfőbb problémát mindenképp az alacsony érdeklődés jelentette. Ennek okai, hogy azon az estén a hallgatóknak lehetőségük nyílt egy másik egyetemi kötődésű buliba is menni, melynek helyszíne a KCSSK volt. Természetesen az ott lakó hallgatók többségének így, mint esti program, a FöFiKém szóba sem jött, mivel sokat kellett volna utazniuk, ráadásul a KCSSK büféjének áraival nem sok szórakozóhely vetekedhet. Egyértelmű tanulság, hogy jövőben erre jobban oda kell figyelni, és olyan időpontot találni a szakos rendezvényeknek, ami nem ütközik egy hasonló programmal. A második fontos tanulság, hogy nem célszerű a közeljövőben olyan szakos bulikat szervezni, melyek koncepciója, költségvetése a rendezvény hetében kerül a Választmány elé. Ugyanis a promócióra jóval kevesebb idő maradt a szükségesnél. Mindössze a 2-3 nappal a rendezvény előtt lett létrehozva maga az esemény is, ami teljesen elkésettnek bizonyult. Még egy intenzív pár napos marketingprogram sem emelte meg említésre méltóan a facebook eseményen visszajelölt érdeklődők számát. A jövőben érdemes az összes hasonló programot annak időpontja előtt 1-1,5 héttel meghirdetni, illetve ennek megfelelően a Választmány elé beterjeszteni.

Szerencsére elmondhatjuk, amit már fentebb is említettem, hogy a résztvevők nagy része jól érezte magát, ami egy-egy rendezvény költségvetésénél hosszabb távon sokkal fontosabb. Hiszen, ha a hallgatók kiábrándulnak a szakos, illetve kari rendezvényekből az sokkal nagyobb problémát jelent hosszabb távra nézve. Tanulságokat levonva, és a jövőben figyelembe véve biztos vagyok benne, hogy nemcsak jó hangulatú, hanem magasabb résztvevőszámúak lesznek szakos rendezvényeink.

Budapest, 2015. február 23.

Góth Roland